**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax.: (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzata Képviselő-testületének***

***2023. december 18-i soros, nyílt képviselő-testületi üléséről***

*A jegyzőkönyv 177-188-ig számozott oldalt tartalmaz.*

**J E G Y Z Ő K Ö N Y V**

Készült: 2023. december 18-án Kerecsend Község Önkormányzata Képviselő-testületének soros, nyílt képviselő-testületi ülésén (Kerecsend, Fő u. 55., 17:00 óra)

***Jelen vannak:***

Sári László polgármester

dr. Szász Kata jegyző

Forgácsné Román Rita alpolgármester

Fónad István képviselő

Nagy Ferenc képviselő

Burai József képviselő

Prokaj Milán képviselő

Schönberger Csaba Jakob NNÖ-elnök

Alföldi-Varga Klaudia pályázati referens/pénzügyi előadó

Kőrösi Csaba KPE elnök

Mata Piroska KPE tag

Kovács József Eger Rendőrkapitányság – kapitányságvezető

Kocsárdi Patrik körzeti megbízott

Békési Eszter jegyzőkönyvvezető

2 fő helyi lakos

**Az ülésen elfogadott rendeletek:**

|  |  |
| --- | --- |
| 14/2023. (XII.18.) önkormányzati rendelete | az Önkormányzat Szervezeti és Működési Szabályzatáról szóló  8/2013. (V.29.) önkormányzati rendelet módosításáról |

**Az ülésen elfogadott döntések:**

|  |  |
| --- | --- |
| 84/2023. (XII.18.) határozat | Ideiglenes útlezárás határozat |
| 85/2023. (XII.18.) határozat | Közbiztonság beszámoló határozat |
| 86/2023. (XII.18.) határozat | Ficánka alapító okirat módosító határozat |
| 87/2023. (XII.18.) határozat | Kerecsendi Polgárőr Egyesület együttműködési határozat |

*NAPIREND*

1. Tájékoztató a lejárt határidejű határozatok végrehajtásáról és az előző testületi ülés óta tett intézkedésekről

előadó: Sári László polgármester

1. Beszámoló a közbiztonság helyzetéről Kerecsenden

Előadó: rendőrségi körzeti megbízott

Meghívott: Eger Város Rendőrkapitánya

1. Az Önkormányzat 2023. évi munkájának értékelése

előadó: Sári László polgármester

1. Tájékoztató a 2023 évi pályázati munka eredményeiről és az ebből adódó 2024. évi feladatokról

előadó: dr. Szász Kata jegyző

1. Az Önkormányzat Szervezeti és Működési Szabályzatáról szóló önkormányzati rendelet módosítása

előadó: dr. Szász Kata jegyző

1. A Kerecsendi Ficánka Mini Bölcsőde Alapító okiratának módosítása

előadó: dr. Szász Kata jegyző

1. Egyebek

**Sári László polgármester**

Tisztelettel köszöntök mindenkit a mai soros testületi ülésünkön. Köszöntöm a megjelent képviselőket, Német Nemzetiségi Önkormányzat elnökét, illetve az egyes napirendi pontokhoz meghívottakat, Kovács József kapitányságvezetőt, Kocsárdi Patrik körzeti megbízottat, valamint Kőrösi Csaba KPE elnökét és Mata Piroska KPE tagját. Illetve a pályázati tájékoztatóhoz Alföldi-Varga Klaudia munkatársunkat. Megállapítom, hogy határozatképesek vagyunk. A kiküldött napirenddel kapcsolatban, van-e kérdés, észrevétel? Amennyiben nincs, kérem szavazzunk.

A képviselő-testület egyhangúlag elfogadta az ülés napirendjét.

**1. napirendi pont**

**Sári László polgármester**

Megtartja tájékoztatóját, az előző testületi- ülés óta tett intézkedésekről és végrehajtott határozatokról. A tájékoztató a jegyzőkönyv mellékletét képezi.

A korábban felmerült kérdésekre válaszolva, a kamerák ügyében volt folyamatban az árajánlatok kérése, hiszen a 13 kamerának a 3 év alatt még nem történt meg a karbantartása. A telepítő erre vonatkozólag értelmezhetetlen ajánlatot adott, pontosan az hiányzik belőle, ami kérdésként felmerült. Egy másik szolgáltatóval megbeszéltük, hogy a malom tetejéről átkerül az antenna a templom tetejére. A sportparkkal kapcsolatban az iratok átnézésre kerültek és amikor mi annak idején a határozatot hoztuk, mi a D típusú sportparkra és az ahhoz kapcsolódó költségekre adtuk be a pályázatot, de C típusút nyertünk és az ehhez kapcsolódó összeggel és eszközökkel valósult meg a sporteszközök telepítése.

Kérdés, észrevétel van-e? Amennyiben nincs, köszönöm, hogy tudomásuk vettétek a tájékoztatást.

**2. napirendi pont**

**Sári László polgármester**

Kapitány úr, kiegészítést kíván-e tenni?

**Kovács József kapitányságvezető**

Köszöntök mindenkit. Távolabbról indulnék, a pandémiát követően arra számítottunk, hogy az Egri Rendőrkapitányság illetékességi területén megnövekszik a bűncselekmények száma. Ez a 2021.éven nem volt észrevehető, de 2022.-ben sajnos már igen. Tudjuk, hogy ez egy olyan társadalmi és gazdasági folyamatot idézett elő annál a társadalmi rétegnél, akik nem túl magasan kvalifikáltak, ami fokozottan hátrányosan érintette őket. A 2022. évben jelentős elvonó tényező a határszolgálatra való elvonás volt. A település korábbi két körzeti megbízottja ismert okok miatt távoztak a településről, és igyekeztünk, hogy olyan intézkedőképes és intézkedni merő, megfelelő szakmaisággal rendelkező kollégák kerüljenek a településre, akik megfelelő módon tudják kezelni a település közbiztonságát úgy általánosságban. A két fiatal, nem pályakezdő kolléga beilleszkedésük és szakmai tudásuk alapján jó úton haladnak, hogy kivívják a település elismerését. Ettől függetlenül azt kell látni, hogy a bűncselekmények száma igen szembetűnő. A beszámolóból látható, hogy a vagyon elleni bűncselekmény kb 1/3-a a tudomásunkra jutott bűncselekményeknek, de igen nagy számot jelent a családon belül kialakuló problémák, ez pedig a kiskorú veszélyeztetése. Ez a probléma nehezen utolérhető, legtöbbször a rendőrség a cselekmény után megy, meg kell próbálni ezeket a történteket valahogy lereagálni a törvényi kereteken belül. Azt, hogy mi ennek az oka, hogy ezek a bűncselekmények így megszaporodtak, hát nyilván ezeket nekünk vizsgálni kell. A körzeti megbízottak tekintetében nagyon sokféle mutatók jelzik, hogy hogyan is végzik a munkájukat. A két fiatal kollégánk nagyon szépen teljesítenek, de ahogy a számok is mutatják, bőven van mit tennünk, hogy ezek a számok, százalékok csökkenjenek. Úgy gondolom nagyon sok ügy felderítése köszönhető az ő munkájuknak, ami alapján a bűnügy előbb-utóbb bíróság elé tudja állítani a bűnelkövetőt, akik a településen követik el a jogsértő cselekményeiket. Én arra kérném önöket és különösen a polgárőrséget, hogy próbálják meg támogatni őket, amennyire csak lehet. Nem helyi lakosok, de el kell mondjam, nagyon jó hely és személyismerettel rendelkeznek már ilyen rövid idő alatt. Röviden szeretnék még kiegészítést tenni, ez a településen nem jellemző, de létezik ez az online térben elkövetett különböző bűncselekmények. Három csoportja ismert, az első, ha valaki hirdetésre jelentkezve, előre utal aztán vagy nem kapja meg az árut, vagy silányabb minőségben. A második ilyen, ha valamilyen hivatalos szervre hivatkozva csalnak ki adatokat, összegeket. Ami manapság szinte legmagasabb számban fordul elő, az a különböző pénzintézetek nevével való visszaélés. Ilyen esetben milliós tételekről beszélünk, ha a megkárosítás összegét nézzük. A rendőrség létrehozta a kibervédelmi csoportot. Arra kérném önöket, hogy ha bármilyen információjuk van, vagy körülmény, amely az élethelyzetükben előfordul és a rendőrségre tartozik, kérem jelezzenek nekünk. Áttérve a diagramokra, láthatják, hogy milyen negatív irányú változások következtek be a településen, ezzel kapcsolatban jelentős feladataink lesznek a következő években. Ebben úgy gondolom az ügyészség és a bíróság is abszolút partnerek. Megpróbálunk ebben előre lépni, megpróbáljuk megjeleníteni az ügyészek előtt azokat az élethelyzeteket, amiket ezek az emberek generálnak egy-egy településen. Úgy tűnik hallgatnak ránk és elfogadják azokat az indítványokat, amiket teszünk adott esetben az előzetes letartóztatás elrendelése érdekében. Reményeim szerint lesz ebben egy jelentősebb előrelépés. Polgármester úr, köszönjük szépen az eddigi támogatást és legfőképpen a türelmet, mert azért volt hosszú időszak, mikor nem volt megfelelő létszámú rendőr, megfelelő óraszámban a településen. Köszönjük szépen az eddigi segítséget, hiszen nem győzöm hangsúlyozni, hogy amit eddig az önkormányzatoktól, lakosságtól kaptunk, az nélkülözhetetlen. Kiegészítést ennyit szerettem volna tenni. Amennyiben kérdés merül fel, természetesen megpróbálok rá válaszolni.

**Sári László polgármester**

Köszönjük szépen. Úgy gondolom ez az a napirend, ami leginkább érinti a lakosságot. Úgy gondolom a rendőrség egyáltalán nincs irigylésre méltó és könnyű helyzetbe, mint ahogy nyilván a falu lakossága rajtunk is számon kéri, ha egyik utcába nagyobb a probléma. Nyilván van a településnek nyugodtabb része, de azt is látni kell, hogy van a településnek olyan területe, ahol a közbiztonság elég hiányos. Ezeken a területeken fordul elő a családon belüli erőszak, lopás, ami napi szinten fordul elő, mely a drog és a drognak nem minősülő pszichoaktív anyagok használata miatt fordul elő leginkább. Azt tudjuk, hogy aki akar az tud dolgozni, viszont abban a tekintetben, hogy munkából hazaérve azzal szembesül, hogy a saját családja rámolja ki, azért ez egy nagyon nehéz helyzet. Továbbra is kitartást kérek a rendőröktől. Korábban kértem olyan típusú segítséget is, a készenléti rendőrök jelenlétét, de ez most nincs, mert akik voltak is itt korábban, ők most más helyeken teljesítenek szolgálatot. Úgy gondolom, hogy azért a munkáért –amit itt a lehetőségekhez mérten – elvégeznek, illetve napi szinten kapcsolatban vagyunk, azért is nagyon köszönöm a segítséget, hogy ilyen rátermett körzeti megbízottakat kaptunk. Szeretnék még köszönetet mondani a polgárőreinknek is és reméljük az újonnan munkába állt mezőőrünk is beváltja a hozzá fűzött reményeket. Kérdés van-e az elhangzottakkal kapcsolatban?

**Prokaj Milán képviselő**

Tisztelettel köszöntök mindenkit, külön köszöntöm kapitány urat. Én igyekszem polgármester úrhoz képest kerülni ezen beszámolóban a megszokott sablonokat. Kezdem egy pozitívummal, mindenképpen örülök, hogy a sebességmérések sokasodtak az elmúlt időben, ez nagyon rendben van így, nyilván, akinek ez nem tetszik, az járjon biciklivel, ez egy szükséges dolog. Kevés szó esett a droghelyzetről. Sajnos ebben semmilyen fajta előrelépést nem látunk, pozitív értelemben. Rengeteg zavargást és garázdaságot okoznak azok a személyek, akik élnek ezekkel a tudatmódosító szerekkel, megkeserítve ezzel sok család és a település lakosságának életét. Nyilván nehéz úgy erről beszélni, hogy nincsenek bizonyítékok és nincs kézzel fogható dolog, ami le lehetne tenni az asztalra, de azt én magam is nehezményezem, hogy látok olyan személyeket szabadon mozogni a faluban, akik már voltak korábban börtönben terjesztés miatt és tudvalévő, hogy most is ezt csinálják, tudvalévő az átadás helyszíne is, mégsem látunk ebben előrelépést, hogy ezek az emberek ne éljenek köztünk a mindennapokban. Én azért bízok benne, hogy lesz valamilyen előrelépés. Polgármester úrhoz szólnék, mert nem volt itt az előző testületi ülésen és felvetettem bizonyos problémákat a közbiztonsággal kapcsolatban, mert nyilván ehhez a napirendhez tartozik. Szó volt arról, már egy éve is, hogy a Demjéni és Váci Mihály utat összekötő földút lezárásra kerül. Volt társadalmi felajánlás is. Akik ott laknak idősek, fiatalok, kisgyerekes családok elképesztő körülmények közt élnek ott amiatt az út miatt. Valami komolyabb szándékot kellene mutatni, hogy ezt a problémát orvosolni tudjuk. Beszélünk róla, mindenki hozzátenné a magáét, de úgy tűnik az önkormányzat nem akar lépni ez ügyben. Én szeretnék egy időpontot kérni arra, hogy mikor lesz lezárva a Demjéni utat és a Váci Mihály utat összekötő földút, ahol nagyon jól tudjuk milyen események zajlanak. A másik dolog, amit elmondtam már neked, hogy én 10 éve ülök itt és nem volt 2 olyan összefüggő hét a településen, hogy a kamerák megfelelően működtek volna. Ez is minősíthetetlen. Felmerül bennem az is, hogy milyen elvárásokat akarunk támasztani a rendőrség felé, ha mi alapvető dolgokat nem tudunk garantálni. Nagyon szépen kérlek, hogy ezzel kapcsolatban is minél hamarabb történjen valami előrelépés, mert említetted, hogy milyen intézkedéseket tettél. Remélem ez kézzel fogható eredményeket is fog szülni a jövőben, mert ígéreteket ezzel kapcsolatban hallottunk már az elmúlt hónapokban-években. A mezőőri szolgálattal kapcsolatban, az új mezőőrt ismerjük jól a faluban, tudjuk, hogy milyen családban nevelkedett, milyen értékrend szerint, mennyire igényes a munkájára. Sokat beszélgetek Istvánnal mostanában és ő nagyon szeretne dolgozni, szeretne nagyon sokat tenni a közbiztonságért, alapvetően külterületen kell a munkáját végeznie. Nem feltétlen látjuk, hogy minden oldalról megkapná a támogatást, amit megérdemelne. Sajnos volt olyan helyzet, hogy belterületen kellett intézkednie, hiszen egy falopást ért tetten. De ahogy ő elmondta, a mai napig nem kapott megfelelő segítséget a rendőri szervektől a bejelentését követően. Mindenképp kérném a rendőrség munkatársait és polgármester urat is, hogy segítsék az ő munkáját, mert ha ilyen hozzáállással leszünk irányába, nem biztos, hogy hosszú életű lesz az ő munkája a településen. Ezért kérem, figyeljünk oda erre. Végezetül kapitány urat szeretném arra megkérni, hogy az említett droggal kapcsolatos ügyekben és egyéb bűncselekményekben előrelépések történjenek, fogalmazzon meg adott esetben az önkormányzat felé olyan elvárásokat, amellyel tudjuk segíteni az ön munkáját, hiszen ahogy említettem ez egy közös és kölcsönös feladat és látni kell azt, hogy a mi házunk táján sem makulátlan minden, ez szomorú, hogy így van, de bízzunk benne, hogy változás lesz. Ahogy polgármester úr is említette nem biztos, hogy 1 év múlva mindenkivel találkozunk, hanem némi vérfrissítés után bizonyos pozíciókba alkalmasabb emberek fognak kerülni. De a hátralevő időben mindenképpen ennek a testületnek kell megoldani többek között a közbiztonságot érintő feladatokat. Köszönöm szépen.

**Kovács József kapitányságvezető**

Az, hogy az említett pontok kölcsönös feladatok, ezt kétségkívül így van. A mi részünkről biztos, hogy történik lépés, felderítés, ami reményeim szerint oda vezet, hogy az előbb-utóbb ennek következménye legyen. Azt látni kell és egy korábbi lakossági fórumon már elhangzott, hogy az önkormányzat is úgymond gazdája ennek az ügynek, több ilyen program indult el, ami lehetőséget adott ezeknek a szervezeteknek, akik ezzel a problémával érintettek egyáltalán valamilyen segítséget tudjanak kérni. Pontosan azok a személyek, akik láthatatlanok ezek előtt a szervezetek előtt és nem tudjuk bevonzani sem őket és a családtagjaikat sem. Amire utalt, ezek olyan komplex problémák, amiket csak a rendőrség által kizárt, hogy meg lehessen oldani. Nyilván mi azokat a terjesztőket, fogyasztókat a büntetőeljárás szabályai szerint valahogy eljárás alá vonjuk, de sajnos ezeknek az eljárásoknak nem az az eredménye, hogy ezek a személyek eltűnnek a közösségből. Ezt nem tudom önnek megígérni. Vannak olyan kiemelt minősítésű körülmények, ami esetleg oda vezet, hogy őrizetbe vétel, később előzetes letartóztatás mellett tudjuk folytatni az előzetes letartóztatást. De ezek a személyek sok esetben, ha visszatérnek a környezetükbe, tapasztalatok szerint folytatják, ami miatt eljárás alá lettek vonva. Én azt kérem, hogy ahol konkrét körülmények alakulnak ki a településen, kérem keressék a körzeti megbízottjainkat, vagy a központi számot. Mindig lesz valamilyen rendőri intézkedés, de sajnos ez varázsütésre nem fog megszűnni. Állítom, hogy az Egri Rendőrkapitányság területén lévő településeken szinte mindenhol előfordul ez a probléma, és a szerhasználóknak legnagyobb segítséget a családjuk jelentené, de ez sok esetben hiányzik. Kívülről ezekbe a folyamatokba beavatkozni nagyon nehéz. Ahol a rendőrségnek már be kell avatkoznia, az már a jéghegy csúcsa. Amiket még felsorolt képviselő úr, a kamera rendszer használatát, mezőőr munkájának támogatását, ezekkel teljesen egyetértek.

**dr. Szász Kata jegyző**

A sorompóval kapcsolatban megküldtem a rendőrség részére a kérelmet, megkapták, letöltötték, ezzel kapcsolatban más információ még hozzám nem érkezett. Arról, hogy az önkormányzat saját hatáskörben le tudja zárni ezt az utat, nincsen jogszabályi háttere. A közutakról szóló jogszabály nem rendelkezik tartós lezárásról, csak ideig-óráig, hirtelen egy napos, baleseti zárlatokról. Azt tudom javasolni, hogy hozzon a testület erről egy határozatot, a törvényességi felügyelet átnézi majd, hogy ez így mennyire felel meg. Nem tudom garantálni, hogy ez most megállja a helyét.

**Prokaj Milán képviselő**

Akkor, ha jól értem nincs ezzel kapcsolatos rendelkezés, de tiltás sincs? Akkor megint a kezünkben van a megoldás. Ne is lépjünk tovább, határozati javaslatom van, hogy akkor 30 napra kerüljön lezárásra ez az útszakasz.

**Kőrösi Csaba KPE elnök**

Nagyné Simon Szilvát keresd fel, ő útba fog igazítani, hogy hova és milyen kérelmet kell ezzel kapcsolatban beadni, mert ő ebbe dolgozik. Lehet lezárni ezt az utat, ilyen nincs, hogy ilyen meg olyan törvény. Azt ő is mondta, hogy önkormányzat nem zárhatja le, a rendőrség ebben nem illetékes, a közúthoz kell beadni kérelmet és közterületté nyilvánítják, forgalomtól elzárt közterület és megvan a lezárás, nem 30 nap. Ami ott éjszakáról-éjszakára megy az tarthatatlan. Volt kamerafelvétel, rendszámmal mindennel, semmi nem történt. Erre a földútra semmi szükség sincs, a hatóságok, mentők meg tudják közelíteni a Váci út felől is, ez csak a bűnözőknek kedvez. Közel egy éve jeleztük és nem történik semmi. A KMB-sek nem állhatnak ott minden percben, meg nem mennek oda a bűnözők, ha meglátják a rendőrt a faluba. Ez már tarthatatlan, a szomszédok panaszait is tolmácsolom ezzel. Mikor a lakosság segítségére van szüksége az önkormányzatnak az nagyon jó, de fordítva ez csak tolódik. Köszönöm.

**Sári László polgármester**

Ezt a döntést most meghozzuk és meglátjuk a törvényességi osztály mit jelez.

**Prokaj Milán képviselő**

Mikor kapnak engedélyt az illetékes úriemberek arra, hogy sorompót csináljanak?

**Sári László polgármester**

Szerdáig jó?

**Prokaj Milán képviselő**

Egy év után már a szerda is jó. Ne kedvezzünk már a bűnözőknek, lépjünk előre az ügyben.

**Sári László polgármester**

A kamerával kapcsolatban elmondtam, van két szolgáltató a környéken. Az egyik túlterhelt mert jó, a másik kevésbé. Nem mindig tudnak bemenni a malomba, ezért kértem ezt a módosítást. Én úgy gondolom, továbbra is azon fogok dolgozni, hogy legyen kamera, azzal, hogy ilyenek a szolgáltatók nem tudok mit kezdeni.

Szoktam én is polgárőrként szolgálatot adni, és nem bántva sem a rendőrséget, sem a polgárőrséget, de én, ha láttam valamilyen esetet akkor intézkedtem, akár a Pataki úton, akár a játszótérnél. Lehet itt ezer kamera, ha mi mindig másra hárítunk. Két egyesület van teljes felszereléssel, egykor álmodni se mertem volna 2 polgárőr autóról. Én ezt tudtam elintézni, nem tudok ott lenni mindenhol. Értem én a problémát, meg segítjük egymást ez nagyon jó, tudom a közönségnek szólnak, nincs ezzel semmi baj, de ha képviselő úr tényleg segíteni akar, hogy pl. nem volt nyilvános a közmeghallgatás, ha pl. 2 nappal előtte felhív engem, hogy ki kellene küldeni, mert istenem új a jegyző, máshogy oszlanak meg a feladatok, régen máshogy volt. Jöjjön be és hallgassa meg, hogy mit intézkedek. Ha lenne más olyan szolgáltató, aki itt lenne a környéken és jó minőségben dolgozna én egyikkel se vacakolnék. Nekem a legkellemetlenebb, hogy ezekre a kérdésekre minden alkalommal válaszolni kell. Én mindent megteszek, amit tudok, én még szeretnék kamerákat, nyilván ezek hosszú távon a falu javát szolgálják.

**Prokaj Milán képviselő**

Az, hogy a közönségnek szól, azt nem mondom, hogy kikérem magamnak, de ahogy én kritizállak, úgy te is kritizálhatsz engem, lehet az lenne az elvárás, hogy elmosolygunk meg feltesszük a kezünket, én nem tudok így a képviselői munkát végezni. Ezért ültettek minket ide. Ha már felhoztad a közmeghallgatást, én nem tudtam, hogy 15 év után még figyelmeztetni kell. Megígérem, ha már nem leszek képviselő, majd előtte szólok, meg ha hó lesz, majd előtte szólók, hogy le fog esni a hó és takarítani kéne. Én csak azt nem értem, miért nálunk ilyen probléma ez a kamerahelyzet? Sehol máshol nem okoz gondot, beszélgettem más faluvezetőkkel, az, hogy nem működnek a kamerák, ilyen mértékben nem jelent gondot. Engem az bosszant, hogy az elmúlt 10 évben nem volt összefüggő egy hónap, mikor működtek volna normálisan a kamerák. Én magam voltam 3-4 olyan esetben, olyan intézkedésnél, hogy szükség lett volna a kamera felvételre és nem volt. Én megértem, hogy nem egyszerű, de azt nem értem meg, hogy nálunk miért nem egyszerű soha semmi.

**Sári László polgármester**

Nemcsak nálunk nem egyszerű. Egy nap mindenkinek 24 órából áll. Úgy nem lesz előrelépés, ha félévente egymás fejére olvassuk, hanem akkor legyen az, hogy „van egy javaslatom, hallgasd meg”. Én minden segítséget megköszönök és elfogadok. Szándékomban volt, hogy akkor én is belevetem magam ebbe az éjszakai történetbe, de amiket láttam egészen elborzasztott. Napközben, ha nekem valaki telefonál, hogy kamera ügyben intézkedtél-e, akkor az segítség. Ha szánalmas, ha nem, egy nap nekem is 24 órából áll. A túlélés sokkal fontosabb, most, és nem tudunk mit tenni, az adóbevételek alakulásától függ és mikor a nagy cégek bejelentik, hogy részletfizetést kérnek, ezzel sem tudunk mit kezdeni. Vagy akkor kell olyan struktúraváltás, kell ide akkor olyan ember, de ahhoz pénz kell. Lehetne itt bármit!

**Fónad István képviselő**

Köszöntök mindenkit. Prokaj képviselő úr körülírt mindent, egy-két dologgal egészíteném ki, az egyik, hogy a kommunikációs csatornák mindenhol gördülékenyen működjenek. Mindenki, aki érintett a dologban, mindenki tudja egymás telefonszámát, vagy adott esetben legyen olyan email cím amire a kamerafelvétel továbbításra kerül. A mezőőrünk is egy ambiciózus fiatal, kapott megfelelő eszközöket, akkor jusson el hozzá is, hogy tudja használni. A felderítés gyorsaságán múlik. A másik meg az, hogy itt a kamerákról beszélgetünk, de a megfelelő informatikai háttér megvan-e hozzá? Megfelelően van-e rögzítve a kamera felvétel, ki láthatja, mikor láthatja, hogy férhet hozzá, a személyi feltétel megvan-e, a szoftveres hátteret megfelelően tudjuk-e kezelni? Ezek kardinális kérdések. Hiába van kamera, ha a felvételeket nem tudja a rendszer fogadni, kezelni.

**Sári László polgármester**

A technikai rendszere ennek rendbe van. Egy valamit nem vettünk figyelembe, hogy ezeknek a kamerákban karbantartási ideje van, ezeket az akkumulátorokat savazni kellene, napelemmel működnek. Az, hogy ki nézheti meg erről a polgárőrök vizsgát tettek, rögzített felvételt visszanézni viszont csak a rendőrségnek lehet.

**Fónad István képviselő**

Tartozik még valamelyikhez garanciális idő? Mert ha nem akkor tulajdonképpen a szolgáltató az bárki lehet.

**Sári László polgármester**

Nem tartozik. Pontosan a telepítőtől kértem ajánlatot, de pont azok nincsenek benne az ajánlatban, ami fontos lenne, pl. az akkumulátorok savazása, ami ténylegesen szükséges lenne.

**Fónad István képviselő**

Ami ki lett helyezve a temetőhöz, az működik?

**Sári László polgármester**

Hát hol működik, hol nem. Azzal az a gond, hogy pont annak az antennáját kell áttenni a templom tetejére. Kérdés, észrevétel van-e még a napirenddel kapcsolatban? Amennyiben nincs, akkor kérnék egy szavazást az útlezárással kapcsolatos javaslatról. Aki ezt elfogadja tegye fel a kezét!

*A képviselő testület egyhangú szavazással (hat igen szavazattal) az alábbi határozatot fogadta el:*

**84/2023. (XII.18.) határozat**

Kerecsend Község Önkormányzatának Képviselő-testülete saját hatáskörben a Kerecsend 677/1 hrsz-ú, a Demjéni utat a József Attila úttal összekötő kivett közút besorolású, kizárólagos Önkormányzati tulajdonban lévő utat 30 nap időtartamra lezárja. A lezárás a Demjéni út irányából sorompóval kerül megvalósításra, mellyel kapcsolatban a Képviselő-testület felhatalmazza Sári László polgármestert a döntés végrehajtására, valamint a szükséges alapanyagok beszerzésére.

Felelős: Sári László polgármester

Határidő: 2024.01.30.

**Sári László polgármester**

Kérném, hogy szavazzunk a közbiztonsági beszámolóról! Aki elfogadja a beszámolót, kérem tegye fel a kezét!

*A képviselő testület egyhangú szavazással (hat igen szavazattal) az alábbi határozatot fogadta el:*

**85/2023. (XII.18.) határozat**

Kerecsend Község Önkormányzatának Képviselő-testülete megtárgyalta és elfogadta a 2022. évi Kerecsend Község közrend-közbiztonsági helyzetéről szóló beszámolót.

Határidő: azonnal

Felelős: Sári László

*Kovács József és Kocsárdi Patrik elhagyja a képviselő-testületi ülést*

**3. napirendi pont**

**Sári László polgármester**

Sári László megtartja az önkormányzat 2023. évi munkájáról szóló tájékoztatót, ami a jegyzőkönyv mellékletét képzi.

A képviselő-testület tudomásul vette a tájékoztatót.

**4. napirendi pont**

**Sári László polgármester**

Az önkormányzat pályázati összefoglalójával kapcsolatban kérdezem Alföldi-Varga Klaudiát, hogy kíván-e kiegészítést tenni?

**Alföldi-Varga Klaudia pályázati referens-pénzügy ea.**

Nem kívánok kiegészítést tenni, köszönöm.

**dr. Szász Kata jegyző**

Annyi kiegészítést szeretnék tenni, hogy a gyerekházzal kapcsolatos pontnál látható, hogy be lett küldve a pályázat lezárásra, elszámolásra. Ezt közben befogadták, az indikátorszámokat elfogadták. Ami a beszámolóban olvasható pályázati elszámolás, az mindegyik sikeresen lezárult.

**Sári László polgármester**

Kérdés, észrevétel van-e?

Köszönjük szépen, hogy tudomásul vettétek a tájékoztatást.

**5. napirendi pont**

**dr. Szász Kata jegyző**

A gazdálkodási előadónk jelezte, hogy az SzMSz-ből hiányzik egy kormányzati funkció *„az egyházak közösségépítő tevékenységének támogatása”.* Ebben az évben történt ilyen típusú támogatás és a könyvelésnél vetődött fel ez a probléma.

**Sári László polgármester**

Kérdés, észrevétel van-e? Amennyiben nincs, névszerinti szavazást kérek!

Sári László igen

Forgácsné Román Rita igen

Fónad István igen

Prokaj Milán igen

Burai József igen

Nagy Ferenc igen

*A képviselő testület egyhangú név szerinti szavazással (hat igen szavazattal) az alábbi rendeletet fogadta el:*

**Kerecsend Község Önkormányzata Képviselő-testületének**

**14/2023. (XII.18.) önkormányzati rendelete**

**az Önkormányzat Szervezeti és Működési Szabályzatáról szóló**

**8/2013. (V.29.) önkormányzati rendelet módosításáról**

**6. napirendi pont**

**Sári László polgármester**

Következő napirendi pontunk, Ficánka Mini Bölcsőde alapító okiratának módosítása. Átadnám a szót jegyző kisasszonynak.

**dr. Szász Kata jegyző**

Szintén könyvelési szempontból esedékes most az alapító okirat módosítás. Itt ugye a két családi bölcsőde bekerült telephelyként a mini bölcsőde, mint székhely intézmény alá. Azonban szintén a kormányzati funkciónál elfelejtettük átírni a családi bölcsődére vonatkozó „*gyermekek napközbeni ellátása”* kormányzati funkciót. Erre pedig szükség van a könyvelés során.

**Sári László polgármester**

Kérdés, észrevétel ezzel kapcsolatban van-e? Amennyiben nincs, aki egyet ért kérem tegye fel a kezét!

*A képviselő testület egyhangú szavazással (hat igen szavazattal) az alábbi határozatot fogadta el:*

**86/2023. (XII.18.) határozat**

Kerecsend Község Önkormányzatának Képviselő-testülete megvitatta a Ficánka Mini Bölcsőde Alapító Okirat módosítására vonatkozó javaslatot és az alábbi döntést hozta: A Képviselő-testület a Kerecsendi Ficánka Mini Bölcsőde Alapító Okiratát a határozat melléklete szerinti szövegezéssel jóváhagyta.

Határidő: azonnal

Felelős: dr. Szász Kata jegyző

**7. napirendi pont**

**Sári László polgármester**

Egyebekben átadnám a szót jegyző kisasszonynak.

**dr. Szász Kata jegyző**

Egy régi-új együttműködési megállapodás kerül felülvizsgálatra, a Kerecsendi Polgárőr Egyesület (továbbiakban: KPE) és az Önkormányzat között. Kőrösi Csaba KPE elnök jelezte, hogy ez a megállapodás régi, még az előző elnök aláírásával került megkötésre, illetve számos olyan megállapítást tartalmaz, amik már nem aktuálisak. A tájékoztatás alapján már az együttműködési megállapodás megkötésekor sem tükrözték az aktualitásokat. Ennek a felülvizsgálata történt meg a javasolt módosításokkal.

**Kőrösi Csaba KPE elnök**

Ez mit tartalmaz, mert én erről nem kaptam semmi tervezetet.

**dr. Szász Kata jegyző**

El lesz küldve, mert erről külön döntést kell hozni.

**Kőrösi Csaba KPE elnök**

Ez határidős! Holnap akkor mit mondjak erre, december 20-ig be kell nyújtani, hogy érvényes együttműködési megállapodás van az önkormányzattal. Ezt jeleztem már a múltkori ülés végén.

**dr. Szász Kata jegyző**

Csak azok a módosítások vannak benne, amiket ön átírt. Az adatokat módosítottam le benne. Ha ezt elfogadja a testület.

**Kőrösi Csaba KPE elnök**

Én azt is kértem, hogy legyenek benne az is, hogy az önkormányzat által biztosított irodában lévő eszközök az egyesület tulajdona.

**dr. Szász Kata jegyző**

Kikerült a megállapodásból.

**Kőrösi Csaba KPE elnök**

De miért?

**dr. Szász Kata jegyző**

Azt a tájékoztatást kaptam, hogy az önkormányzat által biztosított irodában az önkormányzat nem biztosít eszközöket.

**Kőrösi Csaba KPE elnök**

Én akkor is ahhoz ragaszkodnék, hogy legyen benne az együttműködési megállapodásba legyen benne, hogy az irodában lévő eszközök, bútorok az egyesület tulajdona.

**dr. Szász Kata jegyző**

Ez esetben akkor kiegészül ezzel a ponttal, hogy az egyesület birtokában lévő eszközök, bútorok az egyesület tulajdona.

**Kőrösi Csaba KPE elnök**

Így van.

**Sári László polgármester**

Ebben az esetben úgy kérem a szavazást, hogy a kiküldött tervezet bővült egy ponttal. Aki ezzel egyet ért, kérem tegye fel a kezét!

*A képviselő testület egyhangú szavazással (hat igen szavazattal) az alábbi határozatot fogadta el:*

**87/2023. (XII.18.) határozat**

Kerecsend Község Önkormányzatának Képviselő-testülete megtárgyalta a Kerecsendi Polgárőr Egyesülettel történő Együttműködési Megállapodást, melyet a határozat melléklete szerinti szövegezéssel jóváhagyta.

**Sári László polgármester**

A nyílt ülést bezárom, és zárt ülés rendelek el a tűzifa kérelmek elbírálásáról.

kmf.

Sári László dr. Szász Kata

polgármester jegyző